作者：康与之
词牌/韵律：风流子

paragraphs: 结客少年场。
繁华梦，当日赏风光。
红灯九街，买移花市，画楼十里，特地梅妆。
醉魂荡，龙跳撝万字，鲸饮吸三江。
娇随钿车，玉骢南陌，喜摇双桨，红袖横塘。
天涯归期阻，衡阳雁不到，路隔三湘。
难见谢娘诗好，苏小歌长。
漫自惜鸾胶，朱弦何在，暗藏罗结，红绶消香。
歌罢泪沾宫锦，襟袖淋浪。